Manglende lyst til at investere i atomkraftanlæg betyder, at en fjerdedel af den nuværende kapacitet vil være skrottet allerede i 2025. Det bekymrer Det Internationale Energiagentur, IEA, som i sin første rapport om atomkraft i 20 år advarer mod at fjerne atomkraften fra energimikset.

Det vil bl.a. være til skade for klimaet, hedder det i rapporten, idet den nedlagte energikapacitet vil skulle erstattes med andre, mere forurenende energiformer som. f.eks. gas og i mindre udstrækning kul. Og resultatet vil være et øget udslip af CO2 til atmosfæren på 4 mia. tons frem til 2040, hvilket vil gøre det endnu vanskeligere at nå de fastsatte reduktionsmål.

Med en gennemsnitsalderen for verdens atomkraftværker på 35 år, er det på høje tid at øge investeringerne i renovering og nybyggeri, fastslår rapporten. I EU-landene og USA, der har verdens største atomkraftkapacitet (100 GW hver), er gennemsnitsalderen hhv. 35 og 39 år, hvilket ikke er langt fra den levetid på 40 år, som værkerne i de fleste tilfælde er designet til.

Med en gennemsnitsalder på 35 år nærmer mange af verdens atomkraftværker sig den levetid, de er designet til. Illustration: Nuclear Power in a Clean Energy System, IEA

I USA har omkring 90 atomkraftværker licens til at operere i op til 60 år, men adskillige er i de senere år blevet sendt på tidlig pension, selvom de kunne være levetidsforlænget. Og den samme skæbne ser ud til at vente A-værker i Europa, Japan og andre ‘avancerede økonomier’, hvilket i rapporten inkluderer EU, USA, Australien, Canada og en række andre industrialiserede lande.

Nedgangen i atomkraft betyder, at selvom der i mange år har været en imponerende vækst i sol- og vindenergi, er den grønne energis andel af elektricitetsforsyningen stadig på 36 pct. – ligesom den var 20 år tidligere. IEA medregner her atomkraft som en ‘ren’ energiform.

Imidlertid burde denne andel være stigende mod 85 pct. i 2040, hvis den grønne omstilling skal slå igennem, så emissionerne fra de fossile brændsler reduceres. Og ved siden af væksten i de grønne teknologier, vil det ifølge rapporten kræve en udbygning af atomkraftproduktionen med 80 pct. i 2040.

Nedgang i atomkraft vil kræve femdobbelt VE-vækst

Men kan vi så ikke bare skrue op for sol- og vindenergi som kompensation for faldet i atomenergi, vil nogle spørge. Jo, til en vis grad, skriver IEA, men det ville kræve en hidtil uset vækstrate i de vedvarende energiformer.

I de seneste 20 år er kapaciteten inden for vind- og solenergi vokset med omkring 580 GW i de ‘avancerede økonomier’. Men hvis de vedvarende energikilder skal erstatte nedgangen i atomenergi, vil denne vækst skulle femdobles.

Investeringer i atomkraft har været vigende de senere år. Illustration: Nuclear Power in a Clean Energy System, IEA

Ud over de problemer, det vil give med at overvinde modstand mod vindmølle- og solcellefarme og udbygge netværksinfrastrukturen, vil det også kræve ganske betydelige investeringer, som elkunderne vil skulle betale regningen for. IEA anslår, at den voldsomme udbygning af VE og infrastrukturen vil koste omkring 1.600 milliarder dollars frem til 2040.

Og selvom priserne er faldende på sol- og vindenergi, vil investeringerne langt overstige udgiften til at levetidsforlænge de eksisterende atomreaktorer, fastslår rapporten.

IEA anfører også, at atomkraften har en stabiliserende rolle i energimikset, da det er muligt at skrue op og ned for den producerede effekt efter behov, hvilket ikke på samme måde gælder de vedvarende energiformer.

Dyrt og langtrukkent at bygge A-værker

Lave energipriser, billige CO2-kvoter og de anselige summer, der skal investeres ‘up front’, er nogle af de faktorer, rapporten peger på som årsag til, at færre atomkraftværker får forlænget deres levetid eller nybygges. Dertil kommer den lange tidshorisont ved etablering af et nyt værk, risikoen for forsinkelser og problemer i byggeprocessen og risikoen for fremtidige ændringer i politikken eller elsystemet.

Atomkraft har sparet miljøet for store mængder CO2, i forhold til hvis der skulle have været anvendt andre fossile energikilder, påpeger rapporten. Illustration: Nuclear Power in a Clean Energy System, IEA

Ingeniøren skrev for nylig om den finske reaktor Olkiluoto 3, som med en forsinkelse på ti år endelig er ved at være færdigt, 20 år efter at det finske parlament godkendte byggeplanerne. Og rapporten nævner lignende eksempler i Frankrig og USA, hvorimod man i Sydkorea har haft langt større succes med at bygge atomkraftværker til tiden og uden budgetoverskridelser.

Otte anbefalinger

IEA’s rapport munder ud i en række konkrete anbefalinger til lande, der ønsker at bevare muligheden for atomenergi – men IEA udtrykker samtidig sin respekt for lande, der har valgt at fravælge A-kraft: